runetrust/blame-folketinget-dk huggingface dataset:
Katrine Robsøe (RV), 2023-11-23:
Tak for det.
Jeg er glad for, at SF ikke vil lukke uddannelsespladser på de her fire uddannelser i de fire største byer.
Jeg skal bare høre, om SF stadig mener, at det er en god idé, at der skal lukkes uddannelsespladser på universiteterne og på erhvervsakademierne i de fire største byer.
Sofie Lippert (SF), 2023-11-23:
SF støtter stadig den samlede udflytningsaftale med de kompromiser, der er blevet indgået der.
Det har aldrig været SF's primære ambition at lukke en masse studiepladser, men vi har indgået en aftale, fordi vi i så høj grad finder det vigtigt at etablere gode studietilbud uden for de store byer og også sikre, at der er studerende til dem.
Så ja, SF støtter stadig op om den samlede aftale med de mange kompromiser, der er i sådan en.
Marlene Harpsøe (DD), 2023-11-23:
Men det har jo noget at gøre med, hvordan vi skaffer flere personer til at tage de her uddannelser, og hvordan vi får flere til at færdiggøre dem.
Og derfor kan det også bekymre mig, at der er en artikel fra A4 Aktuelt fra her for nylig, hvor der står: »Alle professionshøjskoler ramt af fyringsrunder: »Det er jo næsten ubærligt««.
Altså, det gør jo virkelig noget, kan man frygte, ved kvaliteten ude på uddannelsesstederne.
Hvad tænker SF's ordfører om det i forhold til at sikre flere studerende på de her uddannelser?
Katrine Robsøe (RV), 2023-11-23:
Jeg skal bare høre, om man mener, at det stadig er en god idé, at uddannelsespladser lukker på universiteterne og erhvervsakademierne i de fire store byer.
Og så vil jeg også bare lige slå fast, at de to aftaler, som man dengang lavede på samme tid, og som SF jo er med i, er en stor del af grunden til, at man nu oplever, at en masse professionsuddannelser er nødt til at fyre medarbejdere og oplever nedgang, fordi man lukker hundredvis og tusindvis af uddannelsespladser, på grund af at de er engelsksprogede rundtomkring.
Det er den anden del af det.
Så jeg vil bare høre, om man stadig mener, at der skal lukkes pladser i de fire største byer på erhvervsakademierne og på universiteterne.
Kristian Bøgsted (DD), 2023-11-23:
Jeg kan garantere ordføreren for, at det med at kere sig om landdistrikterne absolut ikke er noget, undertegnede bare har fundet på.
Jeg har altid keret mig om det, og det bliver jeg ved med.
Men jeg forstår simpelt hen ikke, at ordføreren så ikke kæmper mere for egne nære uddannelser.
Mange unge mennesker vil gerne være der, men når de unge så oplever, at vi fjerner tilskud; at vi ikke støtter de uddannelser, der er i området, så kan jeg godt forstå, de bliver bekymrede.
Og så svækker vi altså landdistrikterne.
Peter Juel-Jensen (V), 2023-11-23:
Jamen ordføreren har jo slet ikke lyttet til det, jeg har sagt.
Jeg kerer mig umådelig meget om landdistrikterne, og det har jeg gjort hele tiden; det er ikke kun noget, jeg har fundet på her på det seneste, ligesom det er tilfældet med Danmarksdemokraterne.
Det her handler om at sikre, at vi har de studerende, der skal til.
Jeg kommer fra et område, hvor vi har en sygeplejerskeuddannelse, og der er ikke studerende nok; den lukker nok på sigt.
Der er også en læreruddannelse, men der er heller ikke studerende nok; den lukker nok også på sigt.
Der er en socialrådgiveruddannelse, og den lukker nok også meget snart.
Der er ikke unge mennesker nok, og når man så ikke må tage udenlandske studerende ind for at fylde op og sikre, at der er frisk blod og arbejdskraft inden for de her velfærdsuddannelser, som er så vigtige for vores landdistrikter, så sander det hele til.
Og derfor må vi sige, at vi laver uddannelser der, hvor de unge mennesker gerne vil lade sig uddanne, og så må vi efterfølgende trække dem tilbage igen.
Kristian Bøgsted (DD), 2023-11-23:
Jamen hvis ordføreren er enig, kan jeg da egentlig ikke forstå, at man ikke stemmer for det her forslag, så vi får endnu mere gang i det derude og vi rent faktisk styrker vores landdistrikter også på de her områder, som mangler derude, i stedet for at vi siger, at de så må flytte ind til byerne.
Altså, vi kan jo se, at det virker.
Rasmus Stoklund (S), 2023-11-23:
Pointen er jo netop, at de ikke behøver at flytte ind til byerne, hvis de ønsker at tage en uddannelse uden for de store byer.
For der er en lang række ledige uddannelsespladser, både uden for de store byer og i de store byer, så de unge mennesker har, uanset om de foretrækker at blive i det område, hvor de er vokset op, eller om de ønsker at bo i en storby, også en mulighed for at søge ind på velfærdsuddannelserne, som er dagens tema, i alle dele af Danmark.
Peter Juel-Jensen (V), 2023-11-23:
Tak for det, formand.
Danmarksdemokraterne ønsker med dette forslag at pålægge regeringen at tilbagerulle beslutningen om at fritage uddannelserne til sygeplejerske, pædagog, lærer og socialrådgiver fra aftalen »Flere og bedre uddannelsesmuligheder i hele Danmark« af 25. juni 2021
, således at den oprindelige aftale opretholdes.
I Venstre er vi enige i, at der skal være adgang til uddannelser i hele landet.
Men lige nu står vi med en stor udfordring i Danmark i forhold til søgningen til netop disse uddannelser, og det er et strukturelt problem, der bliver yderligere forværret af, at der i en længere årrække vil være færre unge i den aldersgruppe, der typisk søger ind på de videregående uddannelser.
Når aftalen så justeres, skyldes det, at vi har en situation med faldende søgning, både i by og på land, og at vi har brug for at få alle studerende, der ønsker de her uddannelser, ind på uddannelserne, lige meget hvor de søger.
Samtidig med den faldende søgning ser vi også en stigning i antallet af ledige pladser på uddannelserne, og det gælder ikke kun i de store byer, men selvfølgelig også i hele landet.
Udfordringen er altså ikke, at vi mangler studiepladser, men udfordringen er, at vi mangler studerende.
Det er fornuftigt, fordi vores landdistrikter bliver endnu hårdere ramt af det, hvis man mangler lærere, pædagoger, socialrådgivere og sygeplejersker.
Så Venstre synes, at det er en god idé at justere aftalen, og at der er sund fornuft i det, og derfor kan vi ikke støtte forslaget fra Danmarksdemokraterne.
Marlene Harpsøe (DD), 2023-11-23:
Først vil jeg sige tak til Venstres ordfører for den holdning, som han giver til kende her.
I forhold til professionshøjskolerne og den mulighed, man nu fra flertallets side giver dem i forhold til at prioritere midlerne, vil jeg bare gerne spørge, hvad ordføreren egentlig tænker om den mulighed i forhold til rent faktisk at oprette nogle flere af de her uddannelsespladser rundtomkring i landdistrikterne, når følgende samtidig fremgår af A4 Aktuelt: »Alle professionshøjskoler ramt af fyringsrunder: »Det er jo næsten ubærligt««.
Altså, de har jo en rigtig, rigtig svær økonomi derude lige i øjeblikket, og så siger ordføreren, at det må de selv finde ud af lokalt.
Men det er jo helt tydeligt, at det er så svært for dem derude lokalt lige i øjeblikket.
Så hvad vil ordføreren gøre ved det for rent faktisk at sikre flere uddannelser rundtomkring i hele Danmark?
Jeg har selv for nylig været studerende og afsluttede for et år tilbage min egen uddannelse, og jeg ved godt, hvad det er, de studerende gerne vil have.
De vil gerne have uddannelser, der ligger tæt på.
Det kan godt være, at ordføreren siger, at der mangler studerende, men hvorfor mangler der studerende?
Det er jo bl.a., fordi man herinde i Folketinget ikke har taget ansvar for at sikre, at der er attraktive studiemiljøer og attraktive uddannelser.
Så jeg kunne godt tænke mig at høre nu, når hr. Peter Juel-Jensen er inde på det: Hvad vil Venstre helt konkret gøre for at skaffe flere studerende til de her uddannelser?
Peter Juel-Jensen (V), 2023-11-23:
Altså, vi har opretholdt den oprindelige aftale, så hvis og såfremt der er et uddannelsessted og en professionshøjskole, der er blevet enige, så kunne de jo beholde den forstørrede økonomi til at lave et uddannelsestilbud.
Det er mig bekendt kun sket ét sted ud af de steder, som vi foreslog i den oprindelige aftale.
Derudover skal vi sørge for, at det er attraktivt at studere, og der går vi jo ind med alt det, vi kan, for både at sikre, at der er en god økonomi, men også gode uddannelsesinstitutioner, hvilket vi faktisk også dedikerer noget af råderummet til.
Vi har også lige lavet en reform af kandidatuddannelserne for netop at sikre, at der fremadrettet er gode muligheder.
Men udfordringen ligger i at få de unge mennesker ud af byerne igen, efter de har taget deres uddannelse, og der skal vi i fællesskab sætte ind.
Kristian Bøgsted (DD), 2023-11-23:
Jeg betegner stadig væk mig selv som forholdsvis ung – lad os sige det sådan – og noget af det, jeg har oplevet, er faktisk, at rigtig mange unge mennesker gerne vil blive i lokalområdet, når de skal tage deres uddannelse, fordi man netop kender det og har familie og venner tæt på.
Så anerkender ordføreren ikke, at hvis vi rent faktisk ikke sørger for at have uddannelsesinstitutioner mange andre steder – der kan f.eks. være gymnasier, der må lukke, og alt muligt – og de unge lige pludselig får rigtig langt til uddannelsesinstitutionerne, altså til den uddannelse, de gerne vil have, så risikerer vi rent faktisk at svække vores landdistrikter og stille unge mennesker i en situation, hvor de ikke får taget en uddannelse?
Peter Juel-Jensen (V), 2023-11-23:
Det, som forslagsstillerne slet ikke tager højde for, er, at der mangler studerende.
Når man aflønner professionshøjskolerne, aflønner man jo pr. studerende, altså pr. årsværk, der går på studiet, og når man ikke kan få økonomien til at hænge sammen, er det, fordi der ikke er nogen studerende derude.
Jeg tror, de unge mennesker, der sidder oppe på tilhørerpladserne, og de unge mennesker ude på studierne gerne vil have en eller anden form for fællesskab, når de går på uddannelsen.
Det er der ikke mange steder.
Altså, jeg kommer selv fra et sted, hvor der står rigtig mange studiepladser tomme.
Det er på en ø, og der er der ikke nogen, der vil søge hen, fordi der simpelt hen er for få unge mennesker i klasserne; der er ikke noget studiemiljø.
Det, jeg tror Danmarksdemokraterne i højere grad skulle koncentrere sig om, er, hvordan vi får lokket de unge mennesker, når de har taget deres uddannelse, tilbage til landdistrikterne igen.
Det er det, vi mangler initiativer omkring, og det ved jeg at Landdistriktsudvalget arbejder benhårdt for at få nogle gode løsninger på.
Men at have uddannelsesinstitutioner i alle byer med tomme studiepladser sender bare et billede af, at landdistrikterne ikke kan få det til at hænge sammen.
Lad os nu forene kræfterne, tænke fremadrettet og prøve at gå i dialog med de studerende ude på uddannelserne og finde ud af, hvad de gerne vil have.
Rasmus Stoklund (S), 2023-11-23:
Jeg er fuldstændig enig.
Vi er heller ikke bekymrede for at oprette nye uddannelser uden for de store byer, og det sker heldigvis også.
Der er ledige pladser på en lang række uddannelser uden for de store byer, og jeg håber, at der er masser af studerende, der har lyst til at søge de uddannelsespladser.
Sandra Elisabeth Skalvig (LA), 2023-11-23:
Det er jo virkelig et vigtigt spørgsmål.
Jeg vil sige, at jeg ikke har det gode svar i forhold til spørgsmålet om, hvordan vi kan gøre vores velfærdsuddannelser meget mere attraktive.
Jeg vil sige, at vi nok vil kunne komme med nogle forslag, men at jeg også tror, der er brug for, at man i en politisk kreds bredt sætter sig ned og taler om, hvordan man kan gøre uddannelserne mere attraktive.
Ministeren har jo røbet, at der er en reformering på vej, og det er der i den grad brug for, og vi glæder os til det kommende politiske arbejde.
For der er brug for, at vi gør uddannelserne meget mere attraktive.
Marlene Harpsøe (DD), 2023-11-23:
Så langt er vi jo enige, altså at der skal ske handling, og jeg må også indrømme, at når jeg har set sygeplejerskekollegaer osv., der bare er pressede derude i hverdagen, fordi der mangler kollegaer, der kan hjælpe patienterne til at blive raske og friske til at kunne komme hjem i eget hjem, så synes, at det siger noget om, at det her virkelig er akut.
Derfor vil jeg bare høre Liberal Alliances ordfører, om vi så i hvert fald kunne blive enige om én ting, nemlig at vi kunne stå sammen om at presse ministeren og presse regeringen til hurtigst muligt at indkalde til forhandlinger på det her område.
For det er en blødende patient, og det er lige nu og her, der skal en genoplivning til.
Sandra Elisabeth Skalvig (LA), 2023-11-23:
Jeg tror ikke, der er nogen, der er til stede i Folketingssalen lige nu, der ikke ved, at vi har brug for at gøre noget på det her område.
Vi har brug for, at flere søger ind på særlig de fire største velfærdsuddannelser, for vi mangler lærere, vi mangler pædagoger, vi mangler sygeplejersker, og vi mangler socialrådgivere, og der er brug for, at vi gør uddannelserne meget mere attraktive.
Lise Bertelsen (KF), 2023-11-23:
Tak for ordet.
Det skal overhovedet ikke være nogen hemmelighed, at vi i Det Konservative Folkeparti fuldt ud anerkender og deler Danmarksdemokraternes bekymring for velfærdsuddannelserne.
Og det kan jeg jo efter en lang række af flotte ordførertaler også høre at vi er fuldstændig enige om i Folketinget, og også med regeringen.
Da vi i Det Konservative Folkeparti sammen med et bredt politisk flertal justerede den her udflytningsaftale, var det ikke – og jeg understreger ikke – fordi vi ikke er tilhængere af uddannelsesmuligheder i hele Danmark, men det skyldtes simpelt hen det faldende antal ansøgninger til uddannelserne til sygeplejerske, pædagog, lærer og socialrådgiver.
Det betyder egentlig, at der ikke er brug for flere uddannelsespladser, da de allerede eksisterende uddannelsespladser slet ikke er fyldt op.
For os er det simpelt hen ikke bæredygtigt at udflytte uddannelser, som der desværre er færre der søger ind på, og hvor der er en risiko for, at pladserne kommer til at stå tomme hen.
I Det Konservative Folkeparti er vi langt mere optagede af, hvordan vi overhovedet motiverer ungdommen til at søge vores velfærdsuddannelser.
Hvordan er det, vi gør de her uddannelser attraktive?
Et af grebene er et godt og sundt uddannelsesmiljø med engagerede og dygtige lærere og selvfølgelig også studerende.
Vi er optagede af at få opbygget campusordninger, hvor flere uddannelser slår sig sammen for derigennem at opbygge faglige og sociale fællesskaber, der tiltrækker både de dygtige undervisere, men også de dygtige elever.
Da vi justerede udflytningsaftalen, tog vi faktisk et politisk ansvar og afsatte midler, så netop professionshøjskolerne aktivt kunne gennemføre rekrutteringsprojekter til velfærdsuddannelserne.
I Det Konservative Folkeparti mener vi fortsat, ligesom vi også gjorde, da vi lavede aftalen, og jeg citerer igen, at ingen er tjent med at oprette uddannelsespladser på steder, hvor der ikke er tilstrækkeligt med ansøgere.
Vi vil i Det Konservative Folkeparti gerne være med til at omprioritere de her midler og bruge kronerne klogere, end man har gjort, så man i stedet styrker rekrutteringen til velfærdsuddannelserne, som i den grad mangler ansøgere.
Derfor bakker vi ikke op om jeres forslag. Tak for ordet.
Nu ved jeg jo, at forslagsstilleren selv er nyuddannet sygeplejerske, og hatten af for det.
Det bekymrer mig en lille smule, for dem, vi har talt det ned over for, er vores børn og vores unge mennesker.
Så jeg tror egentlig, at meget af det også ligger hos os selv, netop i forhold til at få talt fagene op.
Så er der ingen tvivl om, at kvaliteten i uddannelserne har været diskuteret rigtig meget, og i forhold til pædagoguddannelsen er der for nylig lavet undersøgelser, der viser, at den skal forbedres.
Så kvaliteten i uddannelserne og det at tale fagene op tror jeg også kan være medvirkende.
Marlene Harpsøe (DD), 2023-11-23:
Tak for nogle konkrete svar, som jeg er meget tilfreds med, i hvert fald i forhold til det med, at vi skal tale fagene op.
For det er nogle rigtig gode fag; bl.a. pædagogfaget og sygeplejerskefaget er nogle rigtig, rigtig gode fag.
Men så bliver jeg selvfølgelig nedslået i forhold til pædagoguddannelsen i Rebild, for den var rent faktisk klar til at byde nye elever velkommen efter sommerferien.
Så kom den her beslutning fra regeringen – men også fra Det Konservative Folkeparti, der støttede op om den – om at trække stikket på den del af aftalen omkring udflytning af velfærdsuddannelser.
Derfor trak man også stikket til projektet i Rebild, så der var ikke nogen nye pædagogstuderende, der kunne rykke ind der.
Hvad tænker ordføreren om det?
Lise Bertelsen (KF), 2023-11-23:
Jeg synes, det er rigtig, rigtig ærgerligt, at vi i Danmark står i den situation, at vi har et lavt søgetal til netop de uddannelser, som vi har brug for arbejdskraft fra.
Men når det så er sagt, synes jeg heller ikke, der er noget bæredygtigt i at oprette uddannelser, som måske kommer til at stå tomme hen.
Og hele pointen med det, som Det Konservative Folkeparti går ind for i den samlede plan for vores uddannelser i Danmark, er, at vi skal uddanne, og at det skal være uddannelse med mening og bæredygtighed.
Marlene Harpsøe (DD), 2023-11-23:
Tak til den konservative ordfører for at tage del i den her debat, og det er jo lige det, vi skal herinde; vi skal jo tage ansvar for politiske aftaler, men også ansvar for, hvad det er for en politisk retning, vi ønsker Danmark skal gå i.
Og der er i hvert fald ingen tvivl om, at vi i Danmarksdemokraterne ønsker et land, der hænger mere sammen; vi ønsker et land, der ikke knækker over.
Men det er ved at knække over, bl.a. fordi vi mangler så mange mennesker, der tager en uddannelse til lærer, pædagog, socialrådgiver og sygeplejerske.
Så måske den konservative ordfører kunne sætte nogle flere ord på, hvordan vi får flere ind på de her uddannelser.
Hvad skal der, ud over campusmiljøer og dygtige undervisere, helt konkret til, for at vi får flere til at søge ind på de her uddannelser?
Sofie Lippert (SF), 2023-11-23:
Ja, SF bakker stadig op om den samlede aftale og de kompromiser, der er i den.
Marlene Harpsøe (DD), 2023-11-23:
Tak til Liberal Alliances ordfører for ordførertalen.
Jeg kan så høre, at vi helt grundlæggende er uenige om det her med udflytningen af uddannelsespladser på velfærdsområdet.
Men når det så er sagt, kunne jeg da godt tænke mig at høre Liberal Alliances ordfører, om hun kan udfolde lidt mere, hvad det så er, der skal til, for at gøre de her uddannelser mere attraktive, så der er flere, der søger dem.
Det kunne jeg godt tænke mig at høre nogle flere ord på.
Karin Liltorp (M), 2023-11-23:
Tak for ordet, og tak til Danmarksdemokraterne for at sørge for, at vi bliver ved med at have en debat om, hvordan vi laver det bedste uddannelsessystem til glæde for de fleste og for hele landet.
Intentionerne med udflytningsaftalen var de bedste.
Man ville sikre, at man kunne få en god uddannelse, uanset hvor i landet man bor.
Uddannelse skal selvfølgelig ikke være forbeholdt de store byer, og der er heldigvis uddannelser spredt over hele landet.
Udfordringen er altså ikke, at vi mangler uddannelsespladser, men som det også er blevet nævnt nogle gange, er problemet, at vi mangler studerende.
Justeringen har været med til at give professionshøjskolerne større frihed til at placere uddannelsespladserne der, hvor søgningen er, så flest mulige optages, så vi faktisk forsøger at sikre vores velfærd så godt, som vi kan.
Vi har nemlig brug for, at så mange som muligt bliver uddannet, og vi tror på, at uddannelsesinstitutionerne faktisk er rigtig gode til at vurdere, hvor de bedst placerer disse uddannelser.
De må meget gerne åbne de her tilbud, både i Hjørring og i Rebild, men de mener ikke, at det er den rigtige vej at gå.
I Moderaterne vægter vi tilliden til uddannelsessektoren højt.
Vi tror på, at de er i stand til at træffe de rigtige beslutninger i forhold til deres interesseområde.
Igen skal det siges, at hvis de ombestemmer sig, er det absolut stadig en mulighed, og vi kan jo håbe på, at vi alle sammen sammen kan få skabt en større interesse for professionsuddannelserne i det hele taget, så vi på sigt kan se, at uddannelsesinstitutionerne kan vokse, også i flere af de små byer.
Derfor støtter vi i Moderaterne ikke op om beslutningsforslaget.
Marlene Harpsøe (DD), 2023-11-23:
Tak til Moderaternes ordfører for ordførertalen.
Altså, jeg er jo meget optaget af, at vi også her i Folketinget kan sætte en politisk retning for, hvordan vi tænker at uddannelsessystemet i Danmark skal være.
Og vi er jo i Danmarksdemokraterne bl.a. meget optagede af, at vi sikrer nok hænder og kloge hoveder, der kan passe vores børn i dagtilbuddene og lære vores børn noget dansk og matematik i skolerne og passe vores bedsteforældre, når de er indlagt på sygehuset.
Derfor tænker jeg bare: Hvad er det for en retning, som Moderaterne vil sætte her, i forhold til at sikre, at der er flere unge og voksne, der søger ind på nogle af de her uddannelser, hvor vi mangler så mange?
Karin Liltorp (M), 2023-11-23:
Jeg kan jo glæde ordføreren med, at vi har helt de samme intentioner om, at der skal være tilstrækkelig mange i de her fag til, at vi faktisk kan sørge for, at vi har den velfærd, vi forventer.
Vi tror bare ikke på, at det at tvangsudflytte bestemte uddannelser er med til at bevæge os i den rigtige retning.
Vi tror på, at uddannelsesinstitutionerne selv kan være med til at vurdere det.
Hvis ordføreren spørger til, hvordan vi kan tiltrække flere til de her professionsuddannelser, så er det jo en anden diskussion, og jeg ved, at ordføreren også ved, at den kører på højeste blus.
Og vi er netop ved at reformere bl.a. pædagoguddannelsen – det skal i gang nu – for at sørge for, at det bliver mere attraktivt at vælge den vej.
Marlene Harpsøe (DD), 2023-11-23:
Men det bliver jo også mere og mere attraktivt at vælge en uddannelse i provinsen; rent faktisk viser optagelsestallene i hvert fald, at der var 15.183 studerende, som tidligere i år blev optaget på en uddannelse i provinsen, og det var en 6 pct.s stigning sammenlignet med 2022.
Det er vel den vej, vi gerne vil.
Så hvorfor ikke gå hele vejen og oprette endnu flere pladser, sådan at der rent faktisk er flere, der tænker, at det er attraktivt at tage en uddannelse tæt på, hvor de bor, frem for at de skal flytte ind til byen alle sammen?
Karin Liltorp (M), 2023-11-23:
Der vil jeg sige, at der er det jo netop, fordi vi tager udgangspunkt i fakta, at vi får flere optaget samlet set, hvis vi lader uddannelsesinstitutionerne selv bestemme, hvor de vil lægge de her studiepladser.
Så vi synes jo faktisk, at det her forslag er det, der er med til at sikre, at vi får flere inden for de her velfærdsuddannelser i stedet for at tvangsudflytte dem til steder, hvor vi har en større risiko for, at pladserne ikke bliver fyldt.
Og jeg kan kun gentage, at på sigt har vi jo et håb om, at vi får endnu flere unge ind på de her uddannelsesinstitutioner, så vi både kan have en i Hjørring og en i Aalborg på samme tid.
Katrine Robsøe (RV), 2023-11-23:
Det var faktisk svaret på spørgsmålet før, der fik mig til at trykke mig ind.
Man har altså fra Moderaternes side tillid og tiltro til, at uddannelsesinstitutionerne har en viden og en evne til at kunne bestemme, hvor uddannelsespladserne bedst bliver placeret.
Det gælder i hvert fald for professionshøjskolerne.
Jeg skal bare forstå, hvorfor det samme ikke gør sig gældende for vores erhvervsakademier og universiteter.
Karin Liltorp (M), 2023-11-23:
Jeg ved ikke, om jeg har givet udtryk for, at vi ikke har tillid til universiteterne og erhvervsakademierne på det område, hvis ordføreren hentyder til tidligere samtaler om udflytning.
Det er muligt, at det er det, der er tilfældet.
Umiddelbart er Moderaternes holdning, at vi har stor tillid til, at de kan gøre det, og jeg er jo bekendt med, at de tidligere udflytningsaftaler måske også har haft nogle uheldige bivirkninger.
Katrine Robsøe (RV), 2023-11-23:
Jeg skal helt ærligt bare forstå det.
Ordføreren sagde her før, at man ikke længere går ind for at tvangsudflytte de her professionsuddannelser, fordi man har tillid til, at man på professionsuddannelserne har en bedre viden i forhold til at kunne placere det fornuftigt, altså i forhold til hvor uddannelsesudbuddene skal være.
Hvorfor gælder den samme tillid ikke til erhvervsakademierne og universiteterne?